Eurofyzjesjongfestival

It Eurofyzjesjongfestival (Ingelsk: Eurovision Song Contest, Frânsk: Concours Eurovision de la Chanson) is sûnt 24 maaie 1956 in jierlikse presintaasje en kompetysje fan ferskes en wurdt útstjoerd op telefyzje yn Europa; sûnt 1967 wurdt it festival ek yn lannen bûten Europa útstjoerd. Fierder is it festival op it ynternet te folgjen. It festival hat de namme te tankjen oan it "Eurovision TV Distribution Network", in ûnderdiel fan de Europeeske Radio-uny (EBU). Oan it sjongfestival kin elk aktyf lid fan de EBU meidwaan, wêrtroch't ek guon lannen dy't bûten Europa lizze meidwaan kinne. It giet om lannen yn Noard-Afrika, it Midden-Easten en West-Azië. Sûnt 2015 docht ek Austraalje mei oan it festival hoewol't it gjin lid is fan de EBU.

Skiednis
It earste sjongfestival, basearre op it Italiaanske "Festival fan San Remo", wie in geastesbern fan de EBU. It earste festival fûn plak yn 1956, doe't sân lannen meidiene, elk mei twa ferskes. Denemark en Eastenryk waarden diskwalifisearre om't harren oanmelding te let binnenkaam. It Feriene Keninkryk keas derfoar om net mei te dwaan, omdat dêr al it "Festival of British Popular Songs" organisearre waard. Al gau groeide it tal dielnimmende lannen fierder. Yn 1969 wie it de earste en iennige kear dat der meardere lannen tagelyk wûnen: Frankryk, Nederlân, Spanje en it Feriene Keninkryk.

Guon lannen diene yn de rin fan de jierren net mei. Denemark die tusken 1966 en 1978 net mei om't de Deenske omrop it festival in toanbyld fan minne smaak fûn. Yn 1970 lutsen de oare Skandinavyske lannen, Eastenryk en Portugal har foar ien kear werom nei it debâkle fan 1969, doe't der op it festival yn Madrid fjouwer winners wiene.

Fan 1997 ôf gie it sjongfestival fierder mei syn tiid mei. Beslisten hjirfoar de jury's (besteande út in mjuks fan fakminsken en minsken dy 't krekt neat mei de muzykwrâld te krijen hiene) oer de punten, fan no ôf wiene it de minsken thús dy't fia de telefoan, en letter ek fia ynternet, de winner oantsjutte koene. 

Yn 2004 wie der op 'e nij in weach fan nije dielnimmers. Om dit mooglik te meitsjen waard de opset yngeand op 'e nij besjoen, tenei soe der in foarronde komme, in pear dagen foar it festival, dêr't de 10 bêste ferskes út trochstjitte soene nei de grutte finale. De lannen dy't it ôfrûne jier by de bêste 10 einige wiene krigen daalks tagong ta de finale. By de edysje fan 2008 waard der foar it earst yn de skiednis twa heale finales hâlden.

Foar de edysje fan 2009 waard der op 'e nij in sjuery ynfierd, dy't foar de helte fan it totale oantal punten meitelle soe (de oare helte bliuwt it resultaat fan it publyk).

Yn 2024 waard de Nederlânske dielnimmer diskwalifisearre fanwegen in ynsidint krekt foar de repetysje fan de finale.

Organisaasje
De eare fan it organisearjen fan it Eurofyzjesjongfestival giet nei de winner fan it foargeande jier. Utsûndering dêrop wiene de festivals fan 1957, 1960, 1963, 1972, 1974, 1980 en 2023.

De festivalfinale wurdt heal maaie (mar yn earder jierren ek wol begjin maaie of ein maaie of yn maart of april) op sneontejûn om 21 oere Midden-Europeeske Tiid live útstjoerd. By lannen mei West-Europeeske Tiid is dat dan om 20.00 oere en yn lannen mei East-Europeeske Tiid om 22.00 oere. It festival fan 2012 yn Azerbeidzjan waard troch it lokale tiidsferskil fan 3 oeren mei de Midden-Europeeske tiid dêr yndie útstjoerd op sneintenacht fan 0.00 oere ôf wêrby't de puntetelling en de winner pas fier nei 3 oere pleatslike tiid bekend waarden. De letter ynfierde heale finales starte ek om 21 oere, op tiisdei en tongersdei.

Opset
It Eurofyzjesjongfestival bestiet sûnt 2004 út 1 heale en sûnt 2008 2 heale finales, folge troch in finale dêr’t maksimaal 26 lannen oan meidwaan kinne. De iennige útsûndering hjirop wie 2015, doe't Austraalje foar it earst meidie en foar de gelegenheid fuortendaliks yn de finale stie, wêrtroch 't der 27 finalisten wiene. Sûnt 2004 moatte de measte lannen harren earst kwalifisearje út in heale finale. Alle shows moatte live útstjoerd wurde troch de dielnimmende omroppen. Foar elk lân mei ien artyst mei ien liet meidwaan, en treed dat live op yn de shows dêr 't dat lân oan meidocht.

Rigels
Tal ferskes
Utsein by it earste festival, doe 't mar sân lannen meidiene, tinget per lân ien ferske mei. Fanwegen in groeiend tal potinsjele dielnimmers is sûnt 1993 socht nei ferskate wizen om it tal dielnimmers te beheinen, sadat ek de lannen út it eardere Eastblok, dy't har fan dat jier ôf oanmelden, meidwaan koene sûnder dat it programma te lang waard. In ferske mei net langer duorje as trije minuten.

Utfierjenden
It hjoeddeistige reglemint jout oan dat foar in lân maksimaal seis artiesten op it poadium stean meie. Dy moatte uterlik op 31 desimber fan it jier fan it festival minimaal 16 jier âld wêze. Der is gjin restriksje foar wat harren nasjonaliteit oanbelanget, sadat bygelyks de Kanadeeske Céline Dion Switserlân fertsjintwurdigje koe en de fiif winners foar Lúksemboarch gjin fan allen berne binne yn dat lân. Ek foar Monako steane der faaks bûtenlânske artysten op it poadium. Yn de perioade fan 1973 oant en mei 1976 en fan 1999 ôf is it tastien om yn elke willekeurige taal te sjongen. In protte lannen kieze sûnt dy tiid foar it Ingelsk om’t hja fynt dat men yn dy taal it publyk better berikke kin.

Grutte Fiif
In oantal lannen komt, ûnôfhinklik fan harren einplak yn de finale fan it foargeande festival, automatysk yn de finale. Dizze lannen hoege dus net oan te treden by ien fan de heale finales.

By de oprjochting fan de saneamde Grutte Fjouwer yn 2000 bestie dy út Frankryk, Dútslân, Spanje en it Feriene Keninkryk. Sy tankje harren garandearre finaleplak oan harren finansjele stipe oan it festival. Yn 2011 waard Itaalje oan dit selskip taheakke, wêrtroch ’t de Grutte Fjouwer, de Grutte Fiif waard.

Sjuery
Ynternasjonaal proses
De winner fan it festival wurdt bepaald troch it jaan fan punten troch elk dielnimmend lân oan harren tsien favorite ferskes. Elk lân jout de punten ferplichte troch 50% publyk en 50% karkommisjes. De dielnimmers trede hjirta twa kear op, ien kear foar de karkommisjes en ien kear foar de tillefyzje-sjoggers; de karkommisjes beoardielje de dielnimmers in dei earder as de sjoggers, by in spesjale "Sjueryshow". Elke sjogger kin ûnder de tv-útstjoering telefoanysk of fia ynternet op it ferske fan syn of har foarkar stimme.

Dielnimmende lannen meie net op harsels stimme. Ek de karkommisjes meie gjin punten jaan oan harren eigen lân. De krityk dêrop is dat de stimmen fan lytse lannen like swier wage as fan grutte lannen wylst der minder minsken stimd hawwe. Fan 1975 oant en mei 2015 joech elk lân in set fan 1 oant en mei 8, 10 en 12 punten, fan 2016 ôf binne dat twa sets punten. Foar 1975 wiene der ferskate wizen wêrop't de punten ferdield waarden.

Nul punten
It komt net faak foar dat in dielnimmend lân sûnder punten bliuwt. As dat wol bart, wurdt dat oantsjut mei de term "nul points". 
Der hawwe mei-inoar 39 ferskes west dy't gjin punten krigen hawwe. Noarwegen en Eastenryk oerkaam dit beiden fjouwer kear en dy binne dêrmei rekôrhâlders.

Winners
It Eurofyzjesjongfestival is sân kear wûn troch Ierlân en Sweden, dy binne dêrmei tegearre rekôrhâlder. Frankryk, Lúksemboarch, Nederlân en it Feriene Keninkryk wûnen elk fiif kear. Fan de lannen dy't al mear as 30 kear meidiene wachtsje Syprus, Malta en Yslân noch altyd op harren earste oerwinning.

De suksesfolste artyst is Johnny Logan. Hy wûn trije ris it sjongfestival foar Ierlân, wêrfan twa kear as sjonger. De tredde oerwinning behelle er as tekstskriuwer. Loreen wûn út namme fan Sweden de edysjes fan 2012 en 2023. 

JierWinnend lânArtystFerskeTaalLannenPlak 1956  Lys Assia Refrain Frânsk 7  Lugano  1957  Corry Brokken Net als toen Nederlânsk 10  Frankfurt am Main  1958  André Claveau Dors, mon amour Frânsk 10  Hilfertsom  1959  Teddy Scholten 'n Beetje Nederlânsk 11  Cannes 1960  Jacqueline Boyer Tom Pillibi Frânsk 13  Londen  1961  Jean-Claude Pascal Nous les amoureux Frânsk 16  Cannes 1962  Isabelle Aubret Un premier amour Frânsk 16  Lúksemboarch  1963  Grethe & Jørgen Ingmann Dansevise Deensk 16  Londen  1964  Gigliola Cinquetti Non ho l'età Italjaansk 16  Kopenhagen 1965  France Gall Poupée de cire, poupée de son Frânsk 18  Napels 1966  Udo Jürgens Merci chérie Dútsk 18  Lúksemboarch 1967  Sandie Shaw Puppet on a string Ingelsk 17  Wenen 1968  Massiel La la la Spaansk 17  Londen 1969  Frida BoccaraLenny KuhrSaloméLulu Un jour, un enfant,De troubadour,Vivo cantando,Boom bang-a-bang FrânskNederlânskSpaanskIngelsk 16  Madrid 1970  Dana All kinds of everything Ingelsk 12  Amsterdam 1971  Séverine Un banc, un arbre, une rue Frânsk 18  Dublin 1972  Vicky Leandros Après toi Frânsk 18  Edinburgh 1973  Anne-Marie David Tu te reconnaîtras Frânsk 17  Lúksemboarch 1974  ABBA Waterloo Ingelsk 17  Brighton 1975  Teach-In Dinge-dong Ingelsk 19  Stockholm 1976  Brotherhood of Man Save your kisses for me Ingelsk 18  De Haach 1977  Marie Myriam L'oiseau et l'enfant Frânsk 18  Londen 1978  Izhar Cohen & The Alphabeta A-ba-ni-bi Hebriuwsk 20  Parys 1979  Gali Atari & Milk & Honey Hallelujah Hebriuwsk 19  Jeruzalem 1980  Johnny Logan What's another year Ingelsk 19  De Haach 1981  Bucks Fizz Making your mind up Ingelsk 20  Dublin 1982  Nicole Ein bißchen Frieden Dútsk 18  Harrogate 1983  Corinne Hermès Si la vie est cadeau Frânsk 20  München 1984  Herreys Diggi-loo diggi-ley Sweedsk 19  Lúksemboarch 1985  Bobbysocks La det swinge Noarsk 19  Goateboarch 1986  Sandra Kim J'aime la vie Frânsk 20  Bergen 1987  Johnny Logan Hold me now Ingelsk 22  Brussel 1988  Céline Dion Ne partez pas sans moi Frânsk 21  Dublin 1989  Riva Rock me Servo-Kroätysk 22  Lausanne 1990  Toto Cutugno Insieme: 1992 Italjaansk 22  Zagreb 1991  Carola Fångad av en stormvind Sweedsk 22  Rome 1992  Linda Martin Why me? Ingelsk 23  Malmö 1993  Niamh Kavanagh In your eyes Ingelsk 25  Millstreet 1994  Paul Harrington & Charlie McGettigan Rock 'n' roll kids Ingelsk 25  Dublin 1995  Secret Garden Nocturne Noarsk 23  Dublin 1996  Eimear Quinn The voice Ingelsk 23  Oslo 1997  Katrina & the Waves Love Shine a Light Ingelsk 25  Dublin 1998  Dana International Diva Hebriuwsk 25  Birmingham 1999  Charlotte Nilsson Take me to your heaven Ingelsk 23  Jeruzalem 2000  Olsen Brothers Fly on the wings of love Ingelsk 24  Stockholm 2001  Tanel Padar & Dave Benton & 2XL Everybody Ingelsk 23  Kopenhagen 2002  Marie N I wanna Ingelsk 24  Tallinn 2003  Sertab Erener Everyway that I can Ingelsk 26  Riga 2004  Ruslana Wild dances Ingelsk en Oekraynsk 36  Istanbûl 2005  Elena Paparizou My number one Ingelsk 39  Kiëv 2006  Lordi Hard rock hallelujah Ingelsk 37  Atene 2007  Marija Šerifović Molitva Servysk 42  Helsinki 2008  Ell & Nikki Running scared Ingelsk 43  Düsseldorf 2012  Loreen Euphoria Ingelsk 42  Bakû 2013  Emmelie de Forest Only teardrops Ingelsk 39  Malmö 2014  Conchita Wurst Rise like a phoenix Ingelsk 37  Kopenhagen 2015  Måns Zelmerlöw Heroes Ingelsk 40  Wenen 2016  Jamala 1944 Ingelsk en Krim-Tataarsk 42  Stockholm 2017  Salvador Sobral Amar pelos dois Portugeesk 42  Kiëv 2018  Netta Barzilai Toy Ingelsk 43  Lissabon 2019  Duncan Laurence Arcade Ingelsk 41  Tel Aviv2020 Ofsein fanwegen de koroanapandemy. 2021  Måneskin Zitti e buoni Italjaansk 39  Rotterdam 2022  Kalush Orchestra Stefania Oekraynsk 40  Turyn 2023  Loreen Tattoo Ingelsk 37  Liverpool 2024  Nemo The code Ingelsk 37''  Malmö 2025  JJ Wasted love Ingelsk 37  Basel

Sjoch ek
 Liet

Kategory:Jierliks telefyzjeprogramma
Kategory:Muzykprogramma (telefyzje)
Kategory:Frânsktalich telefyzjeprogramma‎
Kategory:Ingelsktalich telefyzjeprogramma‎
Kategory:Eurofyzjesjongfestival
Kategory:Yntroduksje út 1956